Document ID: 32015R0538

REGULAMENTUL (UE) 2015/538 AL COMISIEI
din 31 martie 2015
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea de acid benzoic-benzoați (E 210-213) în creveții fierți și conservați în saramură
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii conținând aditivii alimentari autorizați pentru utilizarea în produsele alimentare și condițiile de utilizare a acestora.
(2)
Această listă poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri.
(3)
Asociația daneză pentru fructele de mare a depus o cerere de modificare a listei aditivilor alimentari din Uniune, în sensul creșterii nivelului maxim admis de acid benzoic-benzoați (E 210-213) în creveții fierți și conservați în saramură.
(4)
Anexa II la Regulamentul (CE) nr. 1333/2008 stabilește limitele maxime pentru utilizarea de acid sorbic-sorbați și acid benzoic-benzoați (E 200-213) cu concentrația de 2 000 mg/kg în peștele și produsele pescărești semiconservate, inclusiv în crustacee, moluște, surimi și pasta de pește/crustacee, precum și în crustaceele și moluștele fierte. În plus, în cazul crustaceelor și al moluștelor fierte, nivelul maxim total admis de acid benzoic-benzoați (E 210-213) este de 1 000 mg/kg.
(5)
Aceste niveluri maxime admise în cazul creveților fierți și conservați în saramură, cu un pH cuprins între 5,6 și 5,7, ar trebui să fie suficiente pentru a inhiba proliferarea Listeria monocytogenes la temperaturi de răcire între 5 și 8 °C. Cu toate acestea, o ușoară modificare a parametrilor de conservare poate conduce la proliferarea Listeria monocytogenes. Universitatea Tehnologică din Danemarca a elaborat o metodă predictivă matematică, pentru a stabili nivelul necesar de acid benzoic-benzoați (E 210-213) (3). Potrivit acestui model, un nivel de 1 000 mg/kg al E 210-213 nu este suficient pentru a evita proliferarea Listeria monocytogenes în creveții fierți și conservați în saramură, la un pH de 5,8. Atât modelul, cât și testele demonstrează că, pentru a preveni proliferarea Listeria monocytogenes în acești creveți, combinația optimă de acid benzoic-benzoați (E 210-213) și acid sorbic-sorbați (E 200-203) este de 1 500 mg/kg, respectiv 500 mg/kg.
(6)
În raportul său privind tendințele și sursele de zoonoze, de agenți zoonotici și de focare de toxiinfecție alimentară în 2012 (4), Autoritatea Europeană pentru Siguranța Alimentară (denumită în continuare „autoritatea”) a concluzionat că, în 2012, numărul cazurilor de listerioză la oameni a crescut ușor în comparație cu 2011, înregistrându-se 1 642 de cazuri confirmate. În perioada 2008-2012, s-a observat o tendință de creștere statistic semnificativă la nivelul Uniunii, deși această creștere a fost lentă și a avut un caracter sezonier. La fel ca în anii precedenți, cazurile de îmbolnăvire au prezentat o rată ridicată a mortalității (17,8 %). Conform rapoartelor primite în 2012 din partea a 18 state membre, numărul total al deceselor cauzate de listerioză a fost de 198, acesta fiind cel mai mare număr de cazuri mortale raportate începând cu 2006. Au fost rare situațiile în care s-a constatat că numărul de Listeria monocytogenes depășește limita legală de siguranță pentru produsele alimentare gata de consum, la punctele de vânzare cu amănuntul. Eșantioanele care depășeau această limită proveneau cel mai adesea de la produse pescărești.
(7)
Raportul Comisiei privind consumul de aditivi alimentari în Uniunea Europeană (5) a concluzionat că expunerea la acidul benzoic-benzoați ar putea fi de până la 96 % din DZA pentru copiii mici și de până la 84 % pentru adulți, pornind de la o utilizare la nivelurile maxime permise. La momentul respectiv, nivelul maxim de acid sorbic-sorbați, în combinație cu acid benzoic-benzoați, era stabilit la 2 000 mg/kg pentru creveții fierți. Acest nivel a fost revizuit prin Directiva 2006/52/CE a Parlamentului European și a Consiliului (6), care a extins autorizația respectivă la toate crustaceele și moluștele preparate, însă cu o valoare maximă de 1 000 mg/kg pentru acidul benzoic-benzoați. Prin urmare, se preconizează că simpla creștere a acestui nivel la 1 500 mg/kg pentru creveții fierți și conservați în saramură nu va conduce la o expunere suplimentară care să prezinte probleme de siguranță.
(8)
În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul autorității pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă a avea un efect asupra sănătății umane. Întrucât autorizarea utilizării de acid benzoic-benzoați (E 210-213) în creveții fierți și conservați în saramură constituie o actualizare a listei respective, care nu este susceptibilă a avea un efect asupra sănătății umane, nu este necesar să se solicite avizul autorității.
(9)
Prin urmare, anexa II la Regulamentul (CE) nr. 1333/2008 ar trebui modificată în consecință.
(10)
Măsurile prevăzute de prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la data intrării în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 martie 2015.

Labels: 0
3
17
6